Document ID: /fineweb-2-swissfilter-quality_10-filterrobots/filtered/02038.jsonl.gz/6684

Il District da cant Surselva ei vegnius fundaus egl onn 1867 sin iniziativa da ser Gion Martin Darms (1823-1907). L’emprema fiasta da cant districtuala Surselva ha giu liug a Vuorz, ils 14 da zercladur 1868. Il grond svilup cantic en Surselva ei segiramein d’engraziar a nos chors. Els ein in grond scazi per nossa cultura romontscha. E cantar fa bein a tgierp ed olma. Ei drova exercezi, pazienzia e plascher. A caschun d’in concert sas Ti lu ensemen cun Tes amitgs ed amitgas da cant presentar Vossas canzuns avon in grond publicum. E quei fa plascher per quels che teidlan sco era per quels che contan.
Nus recumandein a tuttas sursilvanas e tuts sursilvans dad ir a cantar en in chor.
Egl onn 2017 havein nus ediu in cudisch sur dalla historia dil District da cant.
150 onns District da cant Surselva ei ina cronica ed in disc cumpact che documentescha quei ch’ei stau e quei che ei. Sin 244 paginas, cun biaras fotografias e cun purtrets dils chors sursilvans mireinsa anavos sin la historia dall’uniun, sin las fiastas da cant dapi 1868 e schein vegnir a plaid numerusas persunalitads cun lur anecdotas, reminiscenzas e reflexiuns persunalas. Aposta dil giubileum han 28 chors registrau canzuns ch’ein d’udir sin in disc cumpact „La Surselva conta“. In document unic che muenta speronza era tiu cor.
Cudisch e disc cumpact ensemen frs. 41.-
Cudisch frs. 26.-
Disc cumpact frs. 26.-
Tgi che giavischa in exemplar sa cumprar quel tier il president ni ella papeteria Maggi a Glion.